b'\n_START_ARTICLE_\nRapsodi over et tema av Paganini\n_START_PARAGRAPH_\nRapsodi over et tema av Paganini, op. 43 (ogs\xc3\xa5 kjent som Paganini-rapsodien), er et verk for klaver og orkester komponert av Sergej Rakhmaninov mellom 3. juli og 18. august 1934 i Villa Senar. Stykket  har mange likhetstrekk med den klassiske pianokonserten, men er per definisjon mer \xc3\xa5 regne som en concertante eller en kvasi-konsert. Pianoets solistiske rolle er betydelig nedtonet, og instrumentet behandles i stedet mer som et likeverdig medlem av orkesteret. Stykket er bygd opp som et ensatsig variasjonsverk over Paganinis 24. og siste capricce for solofiolin, og fikk sin urframf\xc3\xb8ring i Lyric Opera House i Baltimore 7. november 1934, med Philadelphia Orchestra (under ledelse av Leopold Stokowski) og komponisten selv bak klaveret. Samme besetning gjorde ogs\xc3\xa5 den f\xc3\xb8rste innspillingen av verket 24. desember 1934 i New Jersey. _NEWLINE_Mest kjent er utvilsomt variasjon nr. 18, som har blitt benyttet i utallige filmer, TV-serier og reklamer. Variasjonen g\xc3\xa5r ogs\xc3\xa5 under kallenavnet \xc2\xabRakhmaninovs st\xc3\xb8rste hit\xc2\xbb.'